stanford-oval/wikipedia huggingface dataset:
תוך כדי תנועה (אלבום של רביד פלוטניק)

תוך כדי תנועה הוא אלבום ראפ והיפ הופ של הראפר וזמר הישראלי רביד פלוטניק. האלבום כולל רצועה המורכבת מ-10 שירים, ואורכו 40 דקות ו-5 שניות. זהו אלבום האולפן השישי של הזמר, והוא הוקלט על ידי חברת התקליטים נענע דיסק בהפקתו של ישי סוויסה. האלבום הוקלט בין דצמבר 2019 לאוגוסט 2021, ויצא לאור ב-24 בספטמבר 2021.
ב-1 ביולי 2024 הוציא פלוטניק סרט דוקומנטרי עם שם זהה שעוקב אחר הקריירה המוזיקלית שלו והליך יצירת האלבום.
תיאור כללי

בדצמבר 2019, כחצי שנה לאחר צאת האלבום "ועכשיו לחלק האומנותי", הצטוות רביד פלוטניק למפיק המוזיקלי ישי סוויסה, כדי ליצור את אלבומו הבא. בעוד "ועכשיו לחלק האומנותי" היווה מעין אסופת הגיגים שונים, ועל כן גם שיריו הופקו על ידי תשעה מפיקים שונים ונעו בין סגנונות מוזיקליים שונים בעלי טון שונה, "תוך כדי תנועה" נעשה עם מפיק יחיד בסגנון ובטון אחידים. פלוטניק שב לאופי הקודר והמלנכולי שנוגע בחייו האישיים, כמו ב"שפל וגאות" מ-2017, וזונח כמעט לחלוטין את הקצביות וההומור שאפיינו באופן ניכר את "ועכשיו לחלק האומנותי".
האלבום הוכרז בפרסום ברשתות החברתיות ב-30 באוגוסט 2021, ויצא לאור כשלושה שבועות אחר כך, ב-24 בספטמבר. יחד עם ההשקה, פלוטניק יצא לסיבוב הופעות מצומצם, שכלל 10 הופעות מכפר בלום ועד באר שבע, אליו נמכרו כל הכרטיסים תוך כמה ימים בלבד. בסוף הסיבוב, בנובמבר, פלוטניק הכריז כי לרגל האלבום הוא יקיים את הופעת הארנה הראשונה בקריירה שלו, בהיכל מנורה מבטחים לעיניי כ-8,000 צופים.
האלבום מכיל דגימות, אזכורים ומחוות רבים לזמרים ושירים אחרים, כמו גם התייחסות עצמית של פלוטניק:
בשיר "גולם" – קולות של חנן בן ארי.
בשיר "קורבן" – דגימה מ-"Hilwat Murrat El Laylai" של דודו טסה והכוויתים על בסיס לחן של סאלח אל כוויתי; מבוסס על השיר "Scapegoat" של צמד הראפרים "Atmosphere".
בשיר "קוקוריקו" – דגימה ואזכור ל"האדריכלים" של סאבלימינל.
בשיר "קנדריק" – מחווה לראפר האמריקאי קנדריק לאמאר.
בשיר "פתמטר" – דגימה מ"אינקובטור" של רמי פורטיס; התייחסות עצמית באזכור "איידשע ראסטה מאן" מתוך "בור ועם הארץ".
בשיר "בלדה לביישן" – עיבוד ואזכור ל"בלדה לביישן" של עמיר בניון על בסיס מילים של אסף אטדגי.
בשיר "ערב טוב טרוריסטים" – דגימה מ"קומפלט" של הלהקה "בויאקה".
בשיר "גברת טיקטוק" – דגימה ואזכור ל"מסובבת אותי" של רון שובל; אזכור ל"תיאטרון רוסי" של אביתר בנאי; התייחסות עצמית באזכור "נענע" מתוך "ועכשיו לחלק האומנותי" ו"גיבור" ו"קורבן" מתוך אלבום זה; ביצוע גיטרה של אורי רוסו.
בשיר "גיבור" – דגימה מ"סולם יעקב" של יהודה פוליקר; קולות של איה זהבי פייגלין.
בשיר "שלווה בארמונותייך" – אזכור מזמור קכ"ב מספר תהילים; דגימה מ"דבר אליי בפרחים" של גאולה גיל על בסיס לחן של דובי זלצר; מחווה לנאום של שי צברי על מהות התפילה; קולות של אחותו, שירה פלוטניק-כספי.
הקריאה "הפפה! קדימה!" חוזרת על עצמה בשירים "גולם", "קוקוריקו", "קנדריק", "פתמטר", "ערב טוב טרוריסטים", "גיבור" ו"שלווה בארמונותייך" בליווי אותו לחן פזמון.
בשיר "קוקריקו"(אל תדליקו אותי) יש משפט " תן לי לבוא וללכת, רק לנגן אהבה" שלקוח מהשיר "מעליי דממה" של שי צברי.
באלבום יש קולות רקע שמופעים באלבומים הקודמים.
ב"ערב טוב טרוריסטים" יש משפט "תגידו מי זה? זה לא ראפ, זה טרוריזם" שמופיע גם בשיר "בום שאקה לאק" באלבום "צדיק אחד בסדום".
בכל שיר יש את המילים "בלי להעליב" כל פעם בהקשר אחר ובמנגינה אחרת.
קבלה

האלבום זכה גם להצלחה רבה בקרב הקהל. כבר בשבוע ההשקה, השיר "קורבן" בהשתתפותה של סימה נון התברג לחמישיית השירים המואזנים ביותר בשירות הזרמת המדיה "Spotify", ציון דרך משמעותי והישג חסר תקדים שכן שירים חדשים מתברגים בחמישייה הפותחת רק לאחר מספר שבועות. בשבוע השביעי ליציאתו, "תוך כדי תנועה" דורג במקום השני ברשימת חמשת האלבומים המושמעים ביותר בשירות – ושמר על מקום זה במשך שבועיים רצופים. בשבוע שלאחר מכן, האלבום ירד למקום החמישי.
רשימת רצועות

| תוך כדי תנועה> מס' | תוך כדי תנועה> שם | תוך כדי תנועה> מילים | תוך כדי תנועה> לחן | תוך כדי תנועה> מפיק(ים) | תוך כדי תנועה> משך | תוך כדי תנועה>  | תוך כדי תנועה>  | תוך כדי תנועה>  | תוך כדי תנועה>  |
| --- | --- | --- | --- | --- | --- | --- | --- | --- | --- |
| 1. | גולם  | רביד פלוטניק | פלוטניק, ישי סוויסה | סוויסה | 4:35 |  |  |  |  |
| 2. | קורבן (בהשתתפות סימה נון)   | פלוטניק, איה זהבי פייגלין | פלוטניק, סוויסה, סימה ברמי, סלאח אל-כוויתי | סוויסה | 3:24 |  |  |  |  |
| 3. | קוקוריקו (אל תדליקו אותי)  | פלוטניק | פלוטניק, סוויסה, גל מאסטרו | סוויסה | 3:32 |  |  |  |  |
| 4. | קנדריק  | פלוטניק | פלוטניק | סוויסה | 3:14 |  |  |  |  |
| 5. | פתמטר (בהשתתפות קאשי)   | פלוטניק, אלון בלום, רועי קאשי | פלוטניק, סוויסה | סוויסה | 3:17 |  |  |  |  |
| 6. | בלדה לביישן (בהשתתפות סולג'יי)   | פלוטניק, בלום, עמיר בניון, אסף אטדגי, עומר הברון | פלוטניק, סוויסה | סוויסה | 4:33 |  |  |  |  |
| 7. | ערב טוב טרוריסטים  | פלוטניק | פלוטניק, סוויסה | סוויסה | 4:18 |  |  |  |  |
| 8. | גברת טיקטוק  | פלוטניק, רון שובל | פלוטניק, סוויסה | סוויסה | 4:38 |  |  |  |  |
| 9. | גיבור  | פלוטניק | פלוטניק, סוויסה, יהודה פוליקר | סוויסה | 3:56 |  |  |  |  |
| 10. | שלווה בארמונותייך  | פלוטניק | פלוטניק, סוויסה, דובי זלצר | סוויסה | 4:35 |  |  |  |  |
| משך כולל: | משך כולל: | משך כולל: | משך כולל: | משך כולל: | 40:05 |  |  |  |  |
הערות שוליים

↑  תוך כדי תנועה | דוקומנטרי 2024, באתר יוטיוב
1 2  רביד פלוטניק, שהחיינו וקיימנו, אינסטגרם, 24 בספטמבר 2021
↑  עמי פרידמן, שובר מוסכמות: רביד פלוטניק בתנועה מתמדת, ישראל היום, 29 בספטמבר 2021
↑   בן שלו, החדש של רביד פלוטניק הוא תופעה נדירה בישראל. מדע בדיוני כמעט, באתר הארץ, 4 באוקטובר 2021
↑  אוהד רובינשטיין, הסאונד הייחודי של רביד פלוטניק בתנועה מתמדת, מקור ראשון, 10 באוקטובר 2021
↑  קשת ברגסון, ‏"תוך כדי תנועה" | רביד פלוטניק באלבום חדש, באתר "סרוגים", 1 בנובמבר 2021
↑  רביד פלוטניק, אלבום מספר 6, אינסטגרם, 30 באוגוסט 2021
↑  רביד פלוטניק, כרטיסים בביו, אינסטגרם, 19 בספטמבר 2021
↑  רביד פלוטניק, הפפה! קדימה!, אינסטגרם, 29 בספטמבר 2021
↑  רביד פלוטניק, אני והחבורה, אינסטגרם, 15 בנובמבר 2021
↑  יאיר מור, דירוג ספוטיפיי: השיר המפתיע שרשם הישג היסטורי, באתר אייס, 3 באוקטובר 2021
↑  יאיר מור, דירוג ספוטיפיי: זו הזמרת שהדיחה את הכוכבים מהצמרת, באתר אייס, 14 בנובמבר 2021
↑  יאיר מור, דירוג ספוטיפיי: הזמרות שניצחו את עומר אדם ואייל גולן, באתר אייס, 21 בנובמבר 2021
| רביד פלוטניק |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | "תחיית המתים" (2010) • "צדיק אחד בסדום" (2011) • "בור ועם הארץ" (2013) • "ברוכים הבאים לפתח תקוה" (2015) • "שפל וגאות" (2017) • "ועכשיו לחלק האומנותי" (2019) • "תוך כדי תנועה" (2021) |  |
| סינגלים | "קפה וסיגריה" • "איידישע ראסטה מאן" • "חסידה צחורה" • "יום חדש" • "כל הזמן הזה" • "כפרה שלי" • "בדיוק כמו שאני" • "נתראה בגלגול הבא" |  |
| השתתפות בסינגלים | "יהיה בסדר" • "עולם משוגע" • "אל תיקח ללב" • "כנען (12 מרגלים)" |  |
| שירים אחרים | "שיר ארץ" • "סם הרדמה" • "שלווה בארמונותייך" |  |
| ערכים קשורים | פרודוקס • התו השמיני • היי פייבר הפקות |  |
| --- | --- |
בקרת זהויות :  MusicBrainz release group: 8db28f0b-10fb-4cf8-80c6-90ef32862975
שבט איתנים

שבט איתנים היה אחד הגרעינים הראשונים בתנועת בני עקיבא בישראל, שבין חבריו ילידי שנת 1936-1937 נמנו מי שלימים היו לחשובי הרבנים בציונות הדתית.
היסטוריה ומאפיינים

שבט איתנים הוא שמו של המחזור ה-11 של בני עקיבא, שאליו השתייכו בצעירותם רבנים משפיעים בציונות הדתית. הכינוי "שבט איתנים" מתייחס בדרך כלל לקבוצה זו בתוך אותו מחזור.
בני ובנות השבט הקימו את גרעין גחל"ת (גרעין חלוצי לומדי תורה) שמטרתו להגביר את לימוד התורה בקרב הנוער הציוני דתי. על מנת להיחשב כחלק מן הגרעין, דרשו בתחילה את המובחרים ביותר בלימוד התורה שכוללים בם את שתי הדרישות: "יהיה בסדר מבחינה חברתית" ו"יהיה בסדר מבחינה דתית". בהמשך, מתוך רצון לכמות גדולה יותר פתחו שורותיהם ל"טובים שבבני הסניפים". הגרעין דרש מחבריו ללמוד תורה בישיבה קודם גיוסם להתיישבות, על מנת להשפיע על סביבתם באור השקפתם. הגרעין התווכח בפולמוס רב מול ראשי "ההנהלה הארצית" של תנועת בני עקיבא, שאף דרשה לפרקו מיד. אל בני הגרעין צורפו גם בנות קבוצת "נוגה".
על קבוצה זו נמנו הרבנים זלמן מלמד, צפניה דרורי, יעקב פילבר, שבתי זליקוביץ, ובנימין הרלינג, ופעילי ציבור כידידיה כהן ושופט בית המשפט השלום בירושלים בדימוס דוד פרנקל. מדריכם היה הרב חיים דרוקמן, שתחילה לא ידע על התארגנות גחל"ת. חברי השבט למדו אצל הרבנים משה צבי נריה ואברהם צוקרמן בישיבת כפר הרואה באמצע שנות ה-50 של המאה ה-20, והושפעו רבות מחזונם. בהמשך הם הקימו מוסדות תורניים רבים בציונות הדתית, החל מישיבת כרם ביבנה שהייתה הראשונה ליישם את מסלול הסדר, דרך ישיבת ירושלים לצעירים, ישיבת אור עציון, ישיבת קריית שמונה, ישיבת הקיבוץ הדתי עין צורים ועוד. כן היוו את הגרעין ל"הקמתה מחדש" של ישיבת מרכז הרב בראשותו של הרצי"ה ממנו צמחה תנועת גוש אמונים. מטרות ההגשמה שסימנו היו קליטת עלייה, רבנות בעיירות הפיתוח, התיישבות, חינוך ועשייה פוליטית.
בין חברי השבט נמנו גם השר זבולון המר, שופט בית המשפט המחוזי בחיפה חיים פיזם, יו"ר המועצה להשכלה גבוהה (יהודה ושומרון) פרופ' עמוס אלטשולר, אברהם מתתיהו זילברשלג ועוד.
השפעתה של קבוצה זו ניכרת עד היום, בעיקר בהיותם מי שהקימו את הבסיס התורני והאידאולוגי של "דור הכיפות הסרוגות", הרואה במעורבות בחיי החול ובענייני המדינה ערך לכתחילה.
לקריאה נוספת

גדעון ארן, קוקיזם: שורשי גוש אמונים, תרבות המתנחלים, תאולוגיה ציונית, משיחיות בזמננו, הוצאת כרמל, ירושלים תשע"ג 2013 פרק ראשון: 'גחלת: הפרה היסטוריה של הקוקיזם'
גדעון ארן, "בין חלוציות ללימוד תורה: הרקע לגאות הדתית לאומית", מאה שנות ציונות דתית - היבטים רעיוניים, הוצאת אוניברסיטת בר-אילן תשס"ג עמ' 31–72 (הספר בקטלוג ULI)
יחיאל אליאש, מעשה הבא בחזון, אליצור, 1983
הערות שוליים

↑  שמות השבטים באתר תנועת בני עקיבא בישראל.
↑  גדעון ארן, "בין חלוציות ללימוד תורה: הרקע לגאות הדתית לאומית", מאה שנות ציונות דתית - היבטים רעיוניים, הוצאת אוניברסיטת בר-אילן תשס"ג עמ' 49
↑  גדעון ארן, "בין חלוציות ללימוד תורה: הרקע לגאות הדתית לאומית", מאה שנות ציונות דתית - היבטים רעיוניים, הוצאת אוניברסיטת בר-אילן תשס"ג עמ' 65
| בני עקיבא |
| --- | --- | --- |
| מזכ"לי תנועת בני עקיבא בישראל | מתתיהו רוטנברג • יעקב דרורי • אברהם שטרן • ליפא אהרוני • ידידיה כהן • שלמה סמסון • אמנון שפירא • יוחנן בן-יעקב • יהושע (שייע) אלטמן • אברהם ליפשיץ • אלחנן גלט • יונה גודמן • מרדכי (מוטי) יוגב • איתן מור-יוסף • הרב בני נכטיילר • דני הירשברג • יאיר שחל • יגאל קליין |  |
| מזכ"לי תנועת בני עקיבא העולמית | יוסקה שפירא • אברהם דובדבני • יצחק שטיגליץ • גאל גרינוולד  • זאב שוורץ  • הרב נעם פרל • רועי אביקסיס • אוהד טל  • צבי אלון |  |
| מושגים | תורה ועבודה • שבט יובל • של"פ • צוותי נחשון • גרעין נח"ל • פרויקט השחר • שבט איתנים |  |
| אישים מרכזיים | יחיאל אליאש • הרב משה צבי נריה • הרב חיים דרוקמן |  |
רון ויידן

רונלד לי "רון" ויידן (באנגלית: Ronald Lee "Ron" Wyden; נולד ב-3 במאי 1949) הוא פוליטיקאי יהודי-אמריקאי מהמפלגה הדמוקרטית, המכהן כסנאטור מטעם מדינת אורגון, החל מינואר 1996. קודם לכן כיהן כחבר בית הנבחרים של ארצות הברית במשך 15 שנים.
ראשית חייו

ויידן נולד ב-1949 בוויצ'יטה שבקנזס, בנם הבכור של זוג יהודים שברחו מגרמניה הנאצית כמה שנים קודם לכן, אדית רוזנאו ופיטר ה' ויידן (ויידנרייך) (Weidenreich;‏ 1923–1998), סופר ועיתונאי (אחיינו של האנטומיסט והאנתרופולוג פרנץ ויידנרייך).
למד באוניברסיטת קליפורניה בסנטה ברברה על בסיס מלגת כדורסל, ולאחר מכן למד וב-1971 קיבל תואר ראשון בהצטיינות באוניברסיטת סטנפורד. בשנת 1974 קיבל תואר ראשון במשפטים מבית הספר למשפטים של אוניברסיטת אורגון, ולאחר מכן לימד גרונטולוגיה (תחום בביולוגיה וברפואה העוסק בחקר ההזדקנות וכן בחקר המשפט וזיקנה) בכמה אוניברסיטאות באורגון.
קריירה

בשנת 1980, בהיותו בן 31 בלבד נבחר ויידן לראשונה כחבר בית הנבחרים של ארצות הברית, מטעם המחוז ה-3 של אורגון. הוא נכנס לתפקיד בינואר 1981 ושב ונבחר לאחר מכן שבע פעמים, מנצח בבחירות בכל פעם ברוב של יותר מ-70% מהקולות. הוא כיהן בסופו של דבר 15 שנים בבית הנבחרים, עד ינואר 1996.
בינואר 1996 התקיימו באורגון בחירות ביניים מיוחדות לסנאט, למילוי מקומו של הסנאטור בוב פקווד, שהתפטר. ויידן ניצח בבחירות אלה את נשיא הסנאט המדינתי, גורדון סמית' ומחזיק מאז במושב זה ללא הפסקה עד היום. הוא נבחר לכהונה מלאה ב-1998, ב-2004, ב-2010, ולאחרונה ב-2016.
ויידן מכהן החל מינואר 2025 כחבר הבכיר בוועדת הכספים של הסנאט של ארצות הברית.
עמדותיו הפוליטיות

ויידן נחשב לבעל עמדות מרכז בנושאי חוץ וכלכלה, וליברל בנושאים חברתיים.
עמדותיו הפוליטיות > נושאים חברתיים

ויידן מתנגד לרוב ההגבלות על הפלות.
הוא הצביע נגד הגבלה בתביעות משפטיות כנגד יצרני נשק.
מתנגד באופן עקבי לתיקון חוקתי לאיסור חילול הדגל (איסור על שריפת הדגל).
הודיע פומבית על תמיכתו בנישואים חד-מיניים והיה בין 14 הסנאטורים היחידים שהצביעו כנגד "חוק הגנת הנישואים", המגדיר נישואים רק ככאלה הנערכים בין גבר ואישה, גם אם נישואים בין בני אותו מין מוכרים על ידי המדינה הרלוונטית.
הצהיר על התנגדות אישית ל"חוק ההתאבדות על ידי רופא" (המתת חסד), אבל הצהיר במקביל גם על מחויבותו להגן על "חוק המוות בכבוד של אורגון", אשר אושר פעמיים במשאל עם של מצביעים. ויידן חסם בהצלחה ניסיונות של הסנאט להעביר חקיקה שתפריע לחוק זה, על ידי שנקט בפיליבסטר.
מצביע באופן קבוע כנגד הגבלות על שימוש בעונש המוות.
יזם את "חוק האמריקאים הבריאים" אשר ימסד מערכת לאומית של ביטוח בריאות כוללני.
ביוני 2007 הוא היה מבין המיעוט בקרב הדמוקרטים שהצביע בעד הכרזת האנגלית כשפה הלאומית של ארצות הברית, עניין רגיש ביותר במדינה כה מרובת מהגרים דוברי ספרדית כארצות הברית.
עמדותיו הפוליטיות > נושאי כלכלה

ויידן תומך לרוב בסחר חופשי. בעודו בבית הנבחרים, הוא הצביע בעד NAFTA (הסכם הסחר החופשי של צפון אמריקה) ובסנאט הוא היה בין הדמוקרטים המועטים שהצביעו בעד CAFTA (הסכם הסחר החופשי של מרכז אמריקה). עם זאת, הוא הצביע נגד הסכמי סחר חופשי עם צ'ילה, סינגפור ועומאן.
ב-1996, הוא הצביע נגד הרוב במפלגתו שביקש לבטל בשלבים חלק גדול מתוכניות הסובסידיה למשקים.
הוא גם בין הדמוקרטים המועטים שהצביעו בעד הצעת התוכנית של ממשל בוש למרשמי תרופות, שעברה ב-2003.
ויידן הוא מבקר של מס ירושה, וטוען שמדובר במס בלתי יעיל. הוא הצביע שוב ושוב לבטלו.
הוא גם הצביע עם הרפובליקנים להפחית במס רווחי ההון, לעודד מערכת מס עם שיעור קבוע, ולדרוש רוב של 3/5 לצורך החלטות על העלאות מיסים. ויידן הצביע כנגד ההפחתות במס שהציע ג'ורג' ווקר בוש ב-2001 ו-2003 והוא גם הצביע נגד התיקון לאיזון התקציב.
ויידן תומך עז באמצעים להגנת הסביבה.
עמדותיו הפוליטיות > נושאי חוץ

באוקטובר 2002 הצביע ויידן נגד בקשת ממשל הנשיא ג'ורג' ווקר בוש לקבל הסמכה להשתמש בכוח צבאי מול סדאם חוסיין. בכך הוא היה אחד מ-23 סנאטורים בלבד שהתנגדו לאקט רשמי זה, שאיפשר את פרוץ מלחמת עיראק כעבור פחות מחצי שנה. לאחר מכן המשיך והצביע בעקביות כנגד כל חוק שאיפשר את המשך המלחמה בעיראק ומימונה, לרבות הצבעה ב-2007 כנגד ה-Surge, שכיום ידוע שגרם לסיום הלחימה שם.
באופן דומה הצביע ויידן גם כנגד הניסיון לנקוט במדיניות תיגבור כוחות דומה באפגניסטן, ב-2009.
במרץ 2006, הוא היה בין 10 הסנאטורים היחידים שהצביעו כנגד חידוש חוק הפטריוט, אשר הרחיב את סמכויות גורמי אכיפת החוק במלחמה בטרור. ויידן נימק את התנגדותו זו בדאגתו להגנת הפרטיות.
ועוד, ויידן הצביע נגד המשך קיומן של הגבלות שונות בנסיעת אזרחים לקובה ונגד המשך הגבלת הסחר עם מדינה זו. הוא גם ביקש, ללא הצלחה, לסיים את מימונם של שידורי התעמולה כנגד פידל קסטרו, אשר לטענתו מהווים בזבוז מוחלט של כספים, משום שאיש בקובה לא שומע או רואה אותם.
ובמרץ 2013 היה ויידן הדמוקרט היחידי בסנאט, שחבר לרפובליקנים בהתנגדות למינויו של ג'ון ברנן לראש ה-CIA. עם זאת, נימוקו לכך היה שונה מנימוקי הרפובליקנים ובא דווקא מהכיוון היוני, בניגוד להתנגדות הרפובליקנית שנבעה ממניעים ניציים. הוא התנגד למדיניותו של ברנן וליעוצו לנשיא ברק אובמה בענייני טרור בקדנציה הראשונה של אובמה, בה יש לחסל טרוריסטים מאל-קאעידה תוך שימוש במזל"טים. לטענתו, השימוש במזל"טים, להבדיל אולי מסוגי התנקשויות אחרים, גורם לעיתים קרובות מדי לפגיעה גם באזרחים חפים מפשע הנמצאים בקרבת יעד החיסול. ההתנגדות נכשלה וברנן מונה לתפקיד.
לעומת כל זאת, ויידן הצביע ב-1999 פעמיים בעד שימוש בכוח צבאי לרבות כוח אווירי, בקוסובו.
בנובמבר 2005, ויידן היה אחד מחמשת הסנאטורים הדמוקרטים שהצטרפו ל-44 רפובליקנים והצביעו בעד תיקון, אשר פסק כי אין ללוחמי אויב זכות ל"צו הבאת עציר" (הביאס קורפוס).
ב-2011 היה ויידן בין הסנאטורים שתמכו באכיפת "אזור אסור לטיסה" (no-fly zone) בלוב. בהמשך לכך, הוא גם היה בעד התקיפה הצבאית הבינלאומית בלוב (2011), שנועדה לבלום את נסיונותיו של מועמר קדאפי שליט לוב דאז, לטבוח מהאוויר במורדים במשטרו.
עמדותיו הפוליטיות > נושאי חוץ > יחסו לישראל

ויידן נחשב לידיד ישראל. הוא אף עומד בראש האגודה האמריקאית של ידידי אוניברסיטת תל אביב.
ב-2007 הוא יזם, יחד עם חברת בית הנבחרים גבריאל גיפורדס (אף היא יהודיה) את החוק המכונה "הפסיקו לחמש את איראן". החוק מונע ממשרד ההגנה למכור חלקי חילוף למטוסי F-14 טומקט ואוסר על קונים שכבר רכשו חלקי חילוף שכאלה, לייצא אותם. הוא מכוון ספציפית כנגד איראן, משום שהיא המדינה היחידה חוץ מארצות הברית, המטיסה מטוסי F-14.
באוקטובר 2007 הוא יזם יחד עם הסנאטור ארלן ספקטר חוק המטיל על סעודיה אחריות לתוצאות מימון מעשי טרור על ידה וקורא לה להפסיק לממן ארגונים תומכי טרור.
בדצמבר 2012 יזם ויידן יחד עם הסנאטור ג'וני אייזקסון (רפובליקני מג'ורג'יה) מכתב מהסנאט לנשיא מצרים מוחמד מורסי, המאיץ בו להגביר את מאמצי מצרים למנוע הברחת נשק לעזה.
חייו האישיים

ויידן אב לשני ילדים בוגרים מאשתו הראשונה לורי (לבית אוסראן), שממנה התגרש ב-1999 אחרי 20 שנות נישואין.
הוא נשוי כיום בשנית, לננסי (לבית בס), הבעלים של חנות הספרים הניו יורקית "סטנדרד בוקסטור". השניים נישאו ב-24 בספטמבר 2005, בטקס שנוהל על ידי הרב של פורטלנד, אריאל סטון ולהם שלושה ילדים, בהם שני תאומים שנולדו ב-2007 ובת שנולדה ב-2012.
בדצמבר 2010 התגלה אצל ויידן סרטן הערמונית בשלב מוקדם, הוא נותח וחזרה לפעילות מלאה תוך זמן קצר.
הוא המייסד של סניף אגודת "הפנתרים האפורים" של אורגון (ארגון ללחימה על זכויות המבוגרים). ויידן מתגורר כיום בפורטלנד וברשותו דירה בוושינגטון הבירה.
הערות שוליים

↑  שושלת משפחתית
↑  רון ויידן בנושא הפלות, ontheissues.org, מאגר מידע - עמדותיהם של המנהיגים פוליטיים
↑  רון ויידן בנושא פיקוח על הנשק, ontheissues.org, מאגר מידע - עמדותיהם של המנהיגים פוליטיים
↑  רון ויידן בנושא זכויות אזרח, ontheissues.org, מאגר מידע - עמדותיהם של המנהיגים פוליטיים
↑  מושב הקונגרס ה-104 - כינוס שני, הצבעת סנאט גלויה, אתר הסנאט, 10 בספטמבר 1996
↑  הדיון לגבי סיוע להתאבדות טרם נגמר?, רשת CBS, מדור פוליטיקה, 18 ביוני 2006
↑  רון ויידן בנושאי פשע, ontheissues.org, מאגר מידע - עמדותיהם של המנהיגים פוליטיים
↑  חוק הסנאט 334, GovTrack.us, אתר מאגר מידע - חוקי הקונגרס
↑  מושב הקונגרס ה-110 - כינוס ראשון, הצבעת סנאט גלויה, אתר הסנאט, מוסף השבת, 6 ביוני 2007
↑  הניו יורק טיימס, CIA: סדאם עלול לפנות לטרור מחשש שיותקף, באתר הארץ, 8 באוקטובר 2002
↑  דייוויד סטאוט, הסנאט מאשר את חידוש החוק נגד טרור, הניו יורק טיימס, מדור פוליטיקה, 2 במרץ 2006
↑  רון ויידן בנושא של מלחמה ושלום, ontheissues.org, מאגר מידע - עמדותיהם של המנהיגים פוליטיים
↑  חדשות אוניברסיטת תל אביב, ינואר 2004
↑  רון ויידן: עיצרו את מכירות חלקי עודפי F-14 של הפנטגון, newsmax.com, ארכיון, 30 בינואר 2007
↑  שמואל רוזנר, האירופאים מביטים בחשדנות, באתר הארץ, 30 בינואר 2007
↑  באתר של רון ויידן
↑  באתר של ויידן
↑  תמונה ראשונית: הויידנים הקטנים, בלו אורוגן, 30 באוקטובר 2007
| --- | --- |
בקרת זהויות :  GND: 171739809  ISNI: 0000 0000 7184 8747  LCCN: no2009157614  SNAC: w6gv6cw8  US Congress: W000779  VIAF: 101477044   WorldCat (עם VIAF): 101477044 
הסנאטור רון ויידן
אני (שיר)

| --- | --- |
 סינגל
 יצא לאור:  תרפ"ז 1927
 שפה:  עברית
 כתיבה:  רחל המשוררת (1927)
 לחן:  דני ליטני גיל דור
 
המשוררת רחל בלובשטיין-סלע
"אֲנִי" הוא שיר של המשוררת רחל. הוא נכתב בתרפ"ז 1927 ונכלל באוסף שיריה ספיח.
מבנה השיר ותכניו

השיר בנוי משלושה בתים ונכתב בצורה של ביוגרפיה עצמית שבה היא מזכירה את העבר וההווה שלה.
בהווה, היא מספרת שהיא שקטה כמו מימי אגם אשר לא זורמים מהר כמו הכנרת. היא אוהבת ימי חול מכיוון שהם רגילים. אהבתה גדולה לתמימות כעיני התינוקות שרואים רק את התום והטוב שבעולם. בנוסף, היא אוהבת הוא שיריו של פרנסיס ז'ם אשר מביעים שקט, תמימות וכו'. בשירים אלה, רחל ראתה גם את עצמה בתקופה שבה היא קבלה את העולם כמו שהוא בלי ביקורות ובלי טענות.
בעבר, הנפש שלה הרגישה כמו חמשת המלאכים ולבשה בגדי ארגמן כמו שיש למלך או למלכה המעיד על ביטחון גדול. בראש ההרים היה לה שיא בביטחון שלה כאשר התאחדה עם הרוחות הגדולות והייתה לה המון גאווה. בנוסף, היא צעקה כמו נשר, מלך העופות, כאשר הוא יוצא מקינו וצורח.
היא אומרת שהתקופות משתנות. מה שכך היה היה ומה שעכשיו הוא שונה. היא עכשיו שקטה כמו אגם שאין לו שום כוח, מלכות ועוצמה.
לחנים וביצועים

חוה אלברשטיין ביצעה את שירת היצירה בלחן של דני ליטני. בנוסף, שיר זה נמצא באוסף ביצועיה לשירי רחל אשר יצא ב-1968.
השיר מופיע באלבומה של דורית ראובני, "כזאת אני" (1974), בלחנה של דפנה אילת.
אחינועם ניני ביצעה את שירת היצירה בלחן של גיל דור.
בשנת 2020 הקליטה תמר גלעדי ביצוע לשיר, בלחן של רם חן ועיבוד של רמי הראל.
ראו גם

רק על עצמי
הר אתוס

הר אָתוֹס (ביוונית: Όρος Άθως, בתעתיק לעברית: אוֹרוֹס אָתוֹס) הוא הר וחצי אי במקדוניה היוונית, המכונה גם "ההר הקדוש" (Άγιον Όρος, "אַיוֹן אוֹרוֹס"). בעת העתיקה נקרא המקום "אקטי" (Ακτή). במפת המחוזות המנהליים של יוון שמו "מדינת המנזרים האוטונומית של ההר הקדוש" (Αυτόνομη Μοναστική Πολιτεία Αγίου Όρους).
חצי האי חלקדידיקי על שלוש "אצבעותיו". ההר הקדוש היא האצבע הימנית
המקום הוכרז כאתר מורשת עולמית. קיימים בו 20 מנזרים נוצריים יווניים אורתודוקסיים והוא מהווה מעין מדינת מנזרים אוטונומית ששטחה 335.63 קילומטר רבוע. למדינה ממשל עצמי בתוך יוון. אף על פי שמה הרשמי, המדינה הנזירית בהר אתוס איננה מהווה מדינה במובן המקובל של המושג, אלא יחידה מנהלית שלטונית אוטונומית בחצי האי, ובכך היא הישות המדינית הנזירית העתיקה ביותר שעדיין קיימת. בירתה של מדינת המנזרים היא עיירת-הנזירים קָארְיֶיס (Καρυές). מבחינה כנסייתית-מנהלתית ורוחנית, כפוף הר אתוס לסמכותו הישירה של פטריארך קונסטנטינופול.
בשנת 2001 עמד מספר תושבי הר אתוס על 2,262 נפש, לאחר שהחל להתאושש בתחילת שנות השבעים של המאה ה-20 בתום תקופה ארוכה של שקיעה. לשם השוואה, בשנת 1903 מנתה אוכלוסיית הר אתוס 7,432 נפש וב-1917 התגוררו בו כ-10,500 איש.
אחד המאפיינים הידועים ביותר של המדינה הנזירית בהר אתוס הוא שהכניסה אליה אסורה לנשים ולכל בעל חיים ממין נקבה.
קדושת ההר

במיתולוגיה היוונית היה אתוס אחד הגיגאנטים שנלחמו באלים האולימפיים. אתוס השליך סלע ענק לעבר אל הים פוסידון, וזה נפל בים האגאי והיה לחצי האי אתוס. לפי גרסה של אגדה זו, קבר פוסידון את אתוס בהר שבאי.
לפי המסורת הנוצרית המקומית, בשנת 49 נקלעה ספינתה של מריה המלווה ביוחנן השליח לאתוס בהיותם בדרכם לקפריסין. ספינתם נחתה סמוך למקדש אפולו, במקום בו ניצב כיום מנזר איווירון. הבתולה נפעמה מיופיו של חצי האי, בירכה אותו וביקשה מישו כי יעניק לה אותו כגן. קול נשמע והבטיח לבתולה את חצי האי:
יהא מקום זה לרכושך ולגנך, ולגן עדן ולגאולה לאלה המבקשים להיגאל.
המקור ביוונית
Έστω ο τόπος ούτος κλήρος σός και περιβόλαιον σόν και παράδεισος, έτι δε και λιμήν σωτήριος τώνθελόντων σωθήναι.
מרגע זה הוקדש המקום לאם האלוהים ונודע כ"גנה של הבתולה" (Το Περιβολη Της Παναγιας), והוא נאסר לא רק לכל אישה אחרת, אלא לכל בעל חיים ממין נקבה.
מנזרי הר אתוס ידועים בהתנגדותם ההיסטורית לפיוס בין הנצרות הקתולית לאורתודוקסית עוד מימי מיכאל השמיני פלאולוגוס במאה ה-13, ומנזר אספיגמנו התבטא באופן בוטה במיוחד בעניין זה, דבר שהוביל לגירוש נזיריו ממועצת הר אתוס ב-1974 ולדרישת פטריארך קונסטנטינופול ב-2002 כי הנזירים יפנו את המנזר.
גאוגרפיה

חצי האי אתוס הוא הזרוע המזרחית מבין שלוש זרועות ששולח חצי האי הגדול יותר, כלקידיקי, לכיוון דרום-מזרח. חצי האי אתוס נמתח אל תוך הים האגאי למרחק של 60 ק"מ, רוחבו בין 7 ל-12 ק"מ ושטחו כ-390 קמ"ר. הר אתוס עצמו מתנשא לגובה של 2,033 מטר בקצהו הדרומי של חצי האי, ומורדותיו גולשים בתלילות אל הים האגאי משלושת כיווניו. על פסגתו של ההר שוכנת קפלה קטנה המוקדשת להשתנותו של ישו. בצדו הצפוני משתפל ההר באופן הדרגתי יחסית לאורכו של חצי האי.
חצי האי מכוסה ביער צפוף המגיע עד לחופיו. בקצהו הדרומי של חצי האי שני כֵּפים – כף פינס המערבי וכף טימיו פרודרוס המזרחי, והים סביבם עלול להיות סוער ומסוכן לשיט. אין בחופי הר אתוס מעגנים טבעיים, וכשמזג האוויר סוער הגישה אליו אינה אפשרית. חלקו הצפון-מערבי של חצי האי, שמשתרע על שטח של כ-55 ק"מ, אינו חלק מהמדינה הנזירית אלא ממחוז המשנה (נוֹמוֹס) של כלקידיקי.
היסטוריה > העת העתיקה

לפי הרודוטוס, יישבו הפלסגים מלמנוס את חצי האי, וסטראבון דיווח על חמש ערים ששכנו בו, אך הארכאולוגים לא הצליחו לאתרן. בשנת 492 לפנה"ס, בעת מסע מרדוניוס לענישת יוון, נטרף הצי הפרסי בסערה בעת ששט סביב הר אתוס. 300 מאוניותיו טבעו ו-20,000 איש קיפחו את חייהם. לקראת פלישתו ליוון ב-480 לפנה"ס חפר חשיארש הראשון במשך שלוש שנים תעלה שחצתה את חצי האי אתוס כדי להימנע מן השיט המסוכן. אירוע דומה אירע גם בשנת 411 לפנה"ס, כאשר 50 ספינות ספרטניות טבעו סמוך לאתוס.
ייתכן שהנזירים הראשונים הגיעו אל האי במאה ה-3, אך לבטח ישבו בו לצידה של אוכלוסייה עובדת אלילים בתקופת שלטונו של הקיסר קונסטנטינוס בתחילת המאה ה-4. תחת שלטונו של יוליאנוס הכופר נהרסו הכנסיות בהר אתוס והנוצרים נאלצו להתחבא ביערות ובמקומות מבודדים, אך תאודוסיוס הראשון הפך את הקערה על פיה, והרס את המקדשים הפגאניים.
עם ההתפשטות המוסלמית החל במאה ה-7 היה הר אתוס יעד להתקפות, והיישוב בו נפגע. מאידך, ידוע שנזירים שנמלטו מפני המוסלמים, בין היתר מארץ ישראל, הגיעו אל הר אתוס והתיישבו בו. עוד ידוע ממספר דיווחים, בין היתר של תאופאנס המוודה (Θεοφάνης ο Ομολογητής) שחי בסוף המאה ה-8, כי התפרצות הר הגעש בסנטוריני בשנת 726 נראתה מהר אתוס, דבר המראה כי בשנה זו היה המקום מיושב. נזירים מהר אתוס השתתפו גם בוועידה האקומנית השביעית, ועידת ניקיאה השנייה, שהתקיימה בניקיאה (היא איזניק בטורקיה של ימינו), בשנת 787.